Naď, Jaroslav, minister obrany SR (2021-05-03):
Ďakujem veľmi pekne. Pán predsedajúci, vážené dámy, vážení páni, o obrane a bezpečnosti tejto krajiny by sa naozaj nemalo politikárčiť, preto vo svojom vystúpení sa budem držať iba faktov a preukázaných vecí. Na druhej strane okrem pandémie COVID-19 tu máme aj pandémiu zabúdania, a preto je potrebné si pripomenúť niektoré veci, ktoré sa nám podarilo spraviť, a tiež tie, ktoré sme v rezorte obrany zdedili. Tých oblastí na prediskutovanie by bolo naozaj viac ako dosť, ale tak skúsme aspoň teda základné oblasti bod po bode. Čo obrane naozaj chýbalo, a to špeciálne osem rokov posledných a tie štyri akútne, bolo jasné zahraničnopolitické smerovanie nielen krajiny, ale aj rezortu obrany ako takého. Za ten jeden rok, za ktorý som bol vo funkcii ministra a ktorý bol prvým rokom tohto volebného obdobia za vlády Igora Matoviča, sa podarilo urobiť toľko vecí napríklad v tejto oblasti, ako sa nepodarilo veľmi dlho. Príklad: Bezpečnostná stratégia 16 rokov chýbala, obranná stratégia 16 rokov chýbala. Minulý týždeň som vo vedení ministerstva schválil vojenskú stratégiu, ktorú čoskoro vláda príjme, verím tomu, a bude prvou vojenskou stratégiou po dvadsiatich rokoch. Minulý rok sme spustili veľký proces akčného plánu boja proti hybridným hrozbám. To je to, čo je najväčší bezpečnostný a obranný problém v súčasnosti v Slovenskej republike. Kým my pripravujeme akčný plán, ktorý bude čoskoro schvaľovaný na rokovaní vlády, niektorí predstavitelia strany SMER na čele s pánom Blahom sú súčasťou hybridného problému pre túto krajinu. Minulý rok sa nám podarilo dosiahnuť 2 % HDP na obranu, urobiť množstvo projektov, ktoré tu dlhé roky neboli, a predstavte si, čuduj sa svete, ani s jedným jediným problémom nejakej korupčnej kauzy. K tomu sa ešte dostaneme neskôr. Spolupráca s ministerstvom zahraničných vecí a európskych záležitostí, spolupráca s výborom pre obranu a bezpečnosť, spolupráca s výborom pre európske záležitosti, to všetko je bez problémov a vynikajúco fungujúce. Čuduj sa svete, na rozdiel od minulosti prebieha diskusia medzi rezortom obrany a Národnou radou Slovenskej republiky o obranných témach. Zdedili sme zastúpenie ozbrojených síl v operáciách v Afganistane, v Iraku, v Litve, pardon, v Lotyšsku, v Bosne a tak ďalej a tak ďalej. Nielenže sme udržali to kvalitné zastúpenie, ktoré naše ozbrojené sily robia, ale my sme dokonca dokázali zvýšiť hodnotu toho zastúpenia, napríklad nasadením delostrelectva do Lotyšska, napríklad zvýšením počtu vojakov v Bosne a Hercegovine, kde sme posilnili náš zahraničnopolitický záujem na západnom Balkáne, ale dokonca sme v rámci Európskej únie dokázali tu vami, vďaka vám schváliť mandát do Stredoafrickej republiky, do Mali či do operácie IRINI v Stredozemnom mori. Čuduj sa svete, po rokoch sa podarilo uzatvoriť medzinárodné dohody s Maďarskom a Poľskom, s našimi susedmi. S Maďarskom a s Poľskom v oblasti vojenského letectva, stráženia a spoločného výcviku medzi našimi krajinami. Spolupráca v COVID-e, v covidovej oblasti bola úžasná, my sme dostali množstvo darov – nových ventilátorov, rôznych germicídnych žiaričov a tak ďalej, to všetko zadarmo od našich spojencov a partnerov, pre nemocnice, pre školy. Celý Martin je vybavený germicídnymi žiaričmi od Spojených štátov amerických, ktoré sme dostali zadarmo. Ústredná vojenská nemocnica dostala 31 ventilátorov od Nemcov zadarmo. Ozbrojené sily dostali množstvo špeciálnych filtrov proti 
COVID-u od Veľkej Británie zadarmo, všetko v rámci spolupráce. Navyše dostali sme 1 mil. dolárov od Spojených štátov amerických na likvidáciu kazetovej munície. To je záväzok, ktorý prijala ešte Ficova vláda, tuším, druhá a nerealizovala ho a my sme dostali 1 mil. dolárov zadarmo v rámci spojeneckej spolupráce. Zahraničnopolitické smerovanie a celková medzinárodná spolupráca rezortu obrany bola vynikajúca. A potom si spomeňme na veci, ktoré sa tu diali v minulosti. Fico a Kaddáfí, Fico a Trošková, Danko, Blaha. Však on robil takú hanbu, že ešte aj vlastný minister zahraničných vecí za SMER sa naňho chodil sťažovať, že čo robí. Či už vo výbore pre európske záležitosti alebo dokonca na medzinárodnom poli v rámci pôsobenia, myslím, že v Rade Európy alebo kde to bol. Čiže dnes máme jasné zahraničnopolitické smerovanie, a tak to má byť. Táto vláda dokázala naozaj upevniť pozíciu Slovenskej republiky a takú roztrasenú, akú sme ju prevzali, tak to je naozaj, to bolo naozaj na zamyslenie. Ak dneska tu niekto hovorí o spochybňovaní zahraničnopolitických záujmov a smerovania Slovenskej republiky za vlády Igora Matoviča alebo teraz za vlády Eduarda Hegera, tak klame. Transparentnosť a boj s korupciou je druhý bod. Tak naozaj, ak som niečo zdedil v tomto rezorte, tak to bolo tzv. korupčné peklo. Je neuveriteľné, ako sa v rezorte obrany kradlo, neuveriteľné, ako sa v rezorte obrany kradlo. Tu niekto hovorí o tom, že bola utajená zmluva so Sputnikom? Prosím vás pekne, to, čo som ja zdedil z hľadiska utajovania rôznych zmlúv, tak to je neporovnateľné, to je nič oproti tomu, čo tu nominanti 
SMER-u – špeciálne Glváč a SNS – Gajdoš predviedli. Úrad pre verejné obstarávanie sa súdil s ministerstvom obrany kvôli nezverejňovaniu zmlúv, ktoré, keď som ja prišiel, som nechal zverejniť, ale iba tie, ktoré sa dali, lebo niektoré boli tak podpísané, napríklad zmluva na Spartany – lietadlá, že ani zverejniť som ju nemohol. Však dneska niekto tu hovorí zo SMER-u o tom, že ako sa utajila zmluva o Sputniku, nech sa pozrie do zrkadla, prosím vás pekne. Sedem trestných oznámení som podal na zásadné, zásadné kauzy v rezorte obrany. Zrušil som množstvo nevýhodných zmlúv. To, čo som zdedil v Leteckých opravovniach Trenčín, tak to, to je naozaj, to je na hrane pochopiteľného. Tristopäťdesiat ľudí tam nemalo čo robiť. Vytunelované na márnosť. Podpísané nevýhodné zmluvy, vyplácali sa státisíce eur niekomu za nič. Toto bola realita, ktorú som zdedil. Ústredná vojenská nemocnica? Státisíce eur sa vyhadzovali každý jeden mesiac von oknom na nevýhodných zmluvách na upratovanie, stráženie. A viete, čo je najväčší paradox na tom všetkom? Že Vojenské spravodajstvo to vedelo a informovalo o tom vrchných predstaviteľov tejto krajiny, čo sa tam deje. Máte pocit, že to niekto riešil? Akciová spoločnosť Horezza – hotely a rekreačné zariadenia. Katastrofa. Ďalšie tri trestné oznámenia. Rozkrádanie, korupcia, neuveriteľné, krádež dokonca. Chápete? Oni kradli vo vlastnej akciovej spoločnosti, a to ani nehovorím o tých pozemkoch, ktoré sa v Tatrách predávali za desiatky eur kamarátom, spriazneným osobám. To bola realita posledných dvoch volebných období. A opakujem, Vojenské spravodajstvo to malo rozpracované a informovalo o tom. A čuduj sa svete, nič sa nedialo. Prečo? Kto koho kryl? Taká bola realita transparentnosti a korupcii v tom rezorte. A čuduj sa svete, za 13 alebo 14 mesiacov odkedy sme vo funkcii, tak ani jedna korupčná kauza v rezorte obrany, ani jedna. Naopak, komunikácia otvorená, štyristo tlačových správ sme vydali v priebehu minulého roka, zverejnili sme hodnotenie NATO voči našim ozbrojeným silám, o ktorých sa tvrdilo, že sa nedá zverejniť, že to je, že to je zakázané, tak my sme ho zverejnili, čuduj sa svete. Komplexné hodnotenie obrany, verejný dokument. Nech ľudia vidia, v akom stave sú ozbrojené sily. A to všetko popri COVID-e. Úžasná práca ozbrojených síl Slovenskej republiky. V priebehu celého roka preukázali ozbrojené sily, že sú snáď najfunkčnejším mechanizmom v rámci krízového manažmentu tejto krajiny. Priemerne 1 500 vojakov denne bolo nasadených na veci ako pôsobenie v nemocniciach, ako trasovanie, testovanie, očkovanie, v Ústrednej vojenskej nemocnici, ktorá bola celá červená kvôli vymedzeniu na COVID. Pomáhali Policajnému zboru z hľadiska bezpečnosti, doprava materiálu zdravotníckeho, dokonca pomáhali koordinovať prevozy pacientov. Nieže pomáhali, mali to na starosti medzi civilnými nemocnicami. O tom, tak má fungovať, tak majú fungovať ozbrojené sily v čase krízy a ukázali to vynikajúco, že to vedia urobiť. Ale keď som tam prišiel a zvolal som poradu, to už bol mimochodom núdzový stav, ktorý pán Pellegrini vtedy vyhlásil, asi dva týždne bol vyhlásený, tak som zistil, že ochranné pomôcky nula v rezorte. Zistil som, že v nemocnici, v Ústrednej vojenskej nemocnici nemali ochranné pomôcky zabezpečené, za to sa Ústredná vojenská nemocnica tunelovala ako ďas. To bola realita, ktorú som tam zdedil, keď som prišiel. A dnes sme pripravení. Keby sa, nedajbože, zopakovala situácia, aká bola na prelome rokov alebo začiatkom tohto roka, tak dnes sú vojaci výrazne lepšie pripravení. Opýtajte sa ministrov Glváča alebo Gajdoša, čo robili. Prečo namiesto toho, aby pomáhali vojenskému zdravotníctvu, tak ho tunelovali. A už keď hovoríme o modernizácii, tak si pripomeňme veci, ktoré tú boli schválené v minulom volebnom období, lebo ja som tu kritizovaný za radary, že sme obstarali radary, ktoré sa snažili 10 rokov tri vlády obstarať. My sme ich obstarali bez akejkoľvek kauzy. Ušetrili sme oproti návrhu SNS z minulého roka 11,7 mil. eur. Kde malo ísť tých 11,7 mil. eur? A navyše 40 mil., viac ako 40 mil. z tej sumy, za ktorú sme to obstarali, 140, myslím, mil. plus-mínus, nepamätám presne to číslo, tak viac ako 40 mil. z toho skončí v leteckých opravovniach. V tých leteckých opravovniach, ktoré nemali čo robiť a kde hrozilo masívne prepúšťanie. Prvýkrát budú mať výrobnú kapacitu nejakú, niečo reálne robiť Letecké opravovne Trenčín od roku 1993, odkedy sme samostatnou republikou. Zaujímavé je, že za SNS to malo byť síce o 11,7 mil. drahšie, ale za to nemalo v obrannom priemysle na Slovensku skončiť nič, teda možno niečo nepriamo v nejakých spriaznených firmách, nie v štátnom podniku. Ale obstarali sa za 2 mld. stíhačky. Aká tu bola odborná diskusia o tom, že ktoré stíhačky majú byť? Aká tu bola odborná diskusia v tejto krajine? Podpísali sa stíhačky za 1,7 mld. plus ďalšie vyvolané investície. A dnes sa tvárite, že vy ste tu neboli, že Naď dáva na radary 2 mld., na stíhačky bez reálnej diskusie riešiť to a som aj nešťastný z toho, ale rieši to, áno, Najvyšší kontrolný úrad. Ako sa prišlo k tomu rozhodnutiu? Black Hawk-y. Minister Glváč obstaral 9 vrtuľníkov Black Hawk bez akejkoľvek diskusie, ale, čuduj sa svete, holých. Nebolo tam nič ani balistická ochrana, ani bambi vaky na polievanie, nebolo tam nič ani len rebríky, holých 9 vrtuľníkov Black Hawk. Dnes to opravujeme. Vybavujeme tie vrtuľníky, aby boli použiteľné aj na iné ako transportné úlohy. Pri stíhačkách F16 máme množstvo vyvolaných investícií, ktoré musíme riešiť, na ktoré sa nemyslelo v minulom volebnom období, na čele s modernizáciou Letiska Sliač, ktorá bola absolútne spackaná a nepripravená, úplne nepripravená. Za to dnes mi tu bude hovoriť Blaha, že tam ideme americkú základňu budovať, klamár. Lietadlá Spartan, síce drahé ako ďas, ale bez potrebnej výbavy. Dokonca ani odpovedač, to je zariadenie, ktoré ukazuje leteckým dispečerom, čo to je za lietadlo, ani ten nebol adekvátny v tom lietadle. Bol zastaralý a nespĺňal podmienky, ktoré má, ktoré sú v rámci Európskej komisie nastavené, ktoré boli známe už vtedy, síce drahé, síce netransparentne obstarané, ale aspoň Výboh bol rád, lebo však zastupoval firmu, ktorá tie Spartany dodala, však. Vozidlá 4x4. To už som ako opozičný politik kritizoval, tak Úrad pre verejné obstarávanie tú súťaž úplne zrušil ako netransparentnú za minulého volebného obdobia. Vozidlá 8x8, tá známa Vydra, tak ja nehovorím, že to je zlé auto, je to kvalitné auto, ale jednak bolo predražené o 25 % o 1 mil. eur na jednom kuse. O 1 mil. eur bolo predražené na jednom kuse. Iba diskusiou s Fínmi sme dokázali zo 4 mil. ísť na 3 mil. Osemdesiatjeden kusov chcela SNS-ka objednať, 81 krát 1 milión. Kde mali skončiť tie peniaze? Ale už nám povedala Európska komisia, zabudnite na to, čo tu oni hovorili o výskume a vývoji, keď to podpíšete, tak to zrušíme tú súťaž, lebo bola netransparentná súťaž, obstarávanie, to nebola súťaž, to bola cesta, ako obísť obstarávanie. Infraštruktúra? Pardon, ešte sa... ešte Zuzana 2 projekt, úžasný projekt. Keď som prišiel, tak som zistil, že má byť, o dva mesiace majú byť hotové tie Zuzany, teraz ich ideme prevziať. Vyše roka alebo rok to mešká. Prečo? Lebo to bolo spackané. Za to o niekoľko miliónov predražené na jednom kuse. A teraz si predstavte, že ja budem robiť všetko preto, aby sme sa s tými vozidlami, s tými, s tým zbraňovým systémom presadili v zahraničí, ale za túto cenu je to nepredajné. Lebo prečo? Lebo SNS-ka sa potešila. Infraštruktúra? Chodím po útvaroch. Aj minulý týždeň. Padá im to tam na hlavu, do slova a do písmena, to sa veľmi nevie, ale keď bol Gajdoš minister, jednému vojakovi, myslím v Topoľčanoch, padla omietka na hlavu a bol v nemocnici. Taká je realita infraštruktúry v ozbrojených silách. Teraz som bol, myslím, že to bolo v Martine, chápete, oni robili zateplenie budovy a zateplili iba 1/3 budovy a nechali to tak. Akože zateplia 1/3 a idú, teda natiahnutá omietka a nechajú tak 1/3 zateplenú. Hovorím, prečo nepokračovali? No však to už bolo pred pár rokmi, oni to už nechali tak. Toto je realita v ozbrojených silách, ktorú som ja zdedil po Glváčovi a po Gajdošovi. Štadión Dukly Banská Bystrica. No veľmi mi je ľúto, že tu nie je pán Pellegrini, lebo štadión Dukly Banská Bystrica sa dal teda zrekonštruovať, mohol by som teraz povedať presne, kde mali ísť peniaze z tejto rekonštrukcie, ktorým konkrétnym ľuďom. Kašlem na to, ale poviem vám iba jednu vec. Ja som prišiel a zistil som, že urobili modernizačný projekt za plus-mínus, ja neviem, 12 mil. a krajské mesto Banská Bystrica mala mať 4-tisíc miest na štadióne ako väčšia obec. Hovorím, to čo? Ako ste to pripravili? No, lebo taký bol zámer, že dáme tam lavice. Chápete? V roku 2021 som mal otvárať štadión s lavicami. Modernizácie a la SMER a la SNS. Dnes sme zmenili projekt, bude tam minimálne 8-tisíc miest na sedenie, bude to moderný štadión, na ktorom sa bude dať robiť nielen atletika na provinčnej úrovni, ale bude sa dať robiť atletika na naozaj najvyššej európskej úrovni. Plus to bude štadión, ktorý bude spĺňať všetky normy na to, aby sa tam mohol hrať aj medzinárodný futbal. Na to sa vôbec nemyslelo. Za to dvaja ľudia blízki bývalej koalícii sa tešia do dnešného dňa. Kúpili sa vrtuľníky, kúpili sa Spartany lietadlá, ale na čo hangáre kúpiť k tomu alebo urobiť. Chápete? Máte nový vrtuľník, ktorý stojí desiatky mil., a parkuje vonku. Máte lietadlo, ktoré stálo 50 mil., a trčí mu chvost z hangáru. Odborníci z bývalej vlády, to povedal pán Danko, nebol väčší odborník ako Gajdoš v rezorte obrany, no gratulujem. Za rok sa toho podarilo urobiť veľmi veľa, priatelia, veľmi veľa v tom rezorte, ale zďaleka, zďaleka to nie je dosť. A po tých tragédiách dvojročného obdobia, dvoch volebných období potrebujeme naozaj viac času. Obrana potrebuje podporu všetkých. Nie koaličných, opozičných, ale všetkých. Obrana potrebuje kontinuitu, ale nie kontinuitu zlodejstva, ale kontinuitu práce. Nie kontinuitu toho, čo sme videli, čo predvádzal Balciar vo Vojenskom spravodajstve. Zneužívanie právomocí a neviem čo všetko, ale kontinuitu slušnosti, zodpovednosti. Obrana potrebuje obrannú dohodu v tomto parlamente na tom, čo sa bude robiť, a preto ju predložíme pre všetkých, pre opozičných aj pre koaličných. Lebo obrana potrebuje slušnú kontinuitu a odbornú kontinuitu. Vojaci to potrebujú a vojaci si to zaslúžia, videli sme posledný rok, prečo si to zaslúžia. Lebo keď bolo treba kdekoľvek a čokoľvek urobiť, tak tam išli vojaci. A vždy tam išli a vždy to spravili. A vždy to spravili dobre. Preto vás naozaj všetkých chcem poprosiť o podporu programového vyhlásenia vlády a o podporu obrany ako-takej. Lebo po tom, čo sme tu zažili v minulých dvoch volebných obdobiach špeciálne, tak potom potrebujeme naozaj robiť rýchle a, žiaľbohu, niekedy aj nie lacné opatrenia a projekty v rámci rezortu obrany. Ďakujem vám veľmi pekne a prajem vám všetko dobré. (Potlesk.)